Šandal

Poloha

Obec Šandal je jednou z obcí na severovýchode Slovenska. Leží  vo východnej časti Prešovského kraja. Administratívne je v súčasnosti začlenená do okresu Stropkov.  
Obec Šandal leží v Nízkych Beskydách, v doline prítoku potoka Oľšavky. Obklopuje ju Ondavská vrchovina. Nadmorská výška v strede dosahuje 260 m, ale celkový chotár obce je v rozmedzí od 230 - 526 m. Obec má výhodnú polohu blízkosti okresného mesta Stropkov - 4 km, do susedného okresu Svidník je to 16 km a vzdialenosť od krajského mesta Prešov činí 50 km, čo je pomerne výhodné.

Dejiny

Obec sa spomína v roku 1391, keď ju v spore s Rozgoňovcami získali Czudarovci. V stredoveku patrila čičvianskemu hradnému panstvu, neskôr Czudarovcom a Stropkovskému panstvu, v 19. storočí Tahyovcom. Počas prvého sčítania ľudu z roku 1787 bolo v obci 34 domov a 268 obyvateľov, podľa súpisu z roku 1828 55 domov a 434 obyvateľov, v roku 1910 249 obyvateľov. Obyvateľstvo sa zaoberalo tradičným poľnohospodárstvom. V minulosti obec administratívne patrila do druhej polovice 19. storočia do Šarišskej stolice a od roku 1881 do roku 1918 do Zemplínskej stolice.

Symboly obce

Symboly obce sú zapísané v Heraldickom registri Slovenskej republiky pod signatúrou S-213/2001.

Erb obce

V zelenom štíte zlatý snop so zľava zaseknutým strieborným položeným a prevráteným kosákom na zlatej rukoväti, sprevádzaný po bokoch v päte štítu dvomi zlatými osemhrotýmmi hviezdami.
Vlajka obce pozostáva z piatich pozdĺžnych pruhov vo farbách zelenej (4/8), žltej (1/8), zelenej (1/8), bielej (1/8) a zelenej (1/8). Vlajka má pomer strán 2:3 a ukončená je tromi cípmi, t. j. dvomi zástrihmi, siahajúci do tretiny jej listu.

Súčasnosť

Veľký rozmach obec zaznamenala predovšetkým po druhej svetovej vojne. Do dediny bola zavedená elektrina, vybudovali sa cesty, vystaval sa kultúrny dom, budova predajne potravín a pohostinstva, obyvatelia si budovali svoje nové rodinné domy. V druhej polovice 20. storočia sa rapídne zlepšil život na našich dedinách, a nebolo to inak ani v tej našej. 
Obec je v súčasnosti splynofikovaná a  má vlastný verejný vodovod, ktorý bol odovzdaný do používania v roku 1994. Zdrojom vody sú tri pramene "Pod Gavreckou", ktoré sú zachytené a voda je privádzaná do zásobného vodojemu, z ktorého potom samospádom prichádza do domácnosti.
Je tu  rozostavaná stavba "Kanalizácia a ČOV Šandal". V obci sú zrealizované zberné kanalizačné stoky, chýba však ešte čistiareň odpadových vôd z nedostatku finančných prostriedkov. 
Obec zrekonštruovala všetky svoje miestne komunikácie. Pre zvýšenie kvality života v obci bol svojpomocne vybudovaný dom smútku, ktorý bol umiestnený pri miestnom cintoríne.

Demografia

Počas prvého sčítania ľudí v r. 1784-87 bolo podľa archívnych údajov v obci 268 obyvateľov, ktoré žili v 34 domoch. Podľa súpisu z roku 1828 mala obec 55 domov a 434 obyvateľov. Ale napríklad pre ťažké životné podmienky začali obec hromadne opúšťať obyvatelia. Mnohí sa vysťahovali do USA, Argentíny atď. Dôsledkom migrácie bol značný pokles obyvateľstva v roku 1900, keď bolo zaznamenaných iba 133. Do roku 1910 však počet čiastočne narástol a v roku 1910 už v obci žilo 249 osôb. 
Z novších sčítaní obyvateľstva spomenieme dôležitý údaj zo sčítania v roku 1991. V obci vtedy malo trvalý pobyt 341 osôb. 
26. mája 2001 sa uskutočnilo posledné sčítanie obyvateľov, domov a bytov v Slovenskej republike. V obci Šandal trvale bývalo 304 obyvateľov, z toho 156 mužov a 148 žien. 
K 31.12.2007 je v obci trvale prihlásených 308 osôb.
K 31.12.2011 v obci Šandal bolo trvale prihlásených 315 občanov, z toho 161 mužov a 154 žien.
Z celkového počtu : od 0- do 15 rokov  - 54 detí, od 16 - 62 bolo 98 žien a 113 mužov a nad 63 rokov bolo evidovaných 29 žien a 21 mužov.